ભારત અમેરિકા જેવા દુનિયાના સૌથી શક્તિશાળી દેશ અને જાપાન સાથે મળીને ચીન સામે પોતાનું વર્ચસ્વ સ્થાપિત કરવા પ્રયત્નો કરી રહ્યું છે પણ હવે ભારતે ઝડપ કરવી પડે. માલદીવ મુદ્દે ચીને એવું કહ્યું છે કે તે ભારત સાથે વધુ એક ટકરાવ નથી ઇચ્છતું તેથી માલદીવમાં રાજનૈતિક સંકટ ઉકેલવા માટે તે ભારતના સંપર્કમાં છે પણ અમે અગાઉ જ કહી ચૂક્યા છીએ કે માલદીવ તેના આંતરિક સંકટને ઉકેલવામાં સક્ષમ છે, તેને કોઈ બહારના હસ્તક્ષેપની જર નથી. ટૂંકમાં ચીન માલદીવ્સથી ભારતને સાવ દૂર કરવા માગે છે ને તેના કારણે ભારતનાં હિતોને મોટો ખતરો પેદા થશે. ભારતે કોઈ પણ સંજોગોમાં એ ના થવા દેવું જોઈએ. ચીનનો માલદીવ્સમાં પગપેસારો રોકવો જ જોઈએ. ચીનની ભૂમિકા આંતરરાષ્ટ્રીય સ્તરે બદલાઈ હોવાથી ભારતને માલદીવ મામલે અવગણના કરવાનું પાલવે તેમ નથી. એક સમયે યુરોપિયન દેશો બીજા દેશોનો કોલોની તરીકે ઉપયોગ કરી તેમની સમૃદ્ધિને વધારતા હતા તે ભૂમિકા હવે ચીન ભજવવા માંડયું છે. ભારતના પાડોશી દેશો નેપાળ, માલદીવ, પાકિસ્તાન અને શ્રીલંકાનો ઉપયોગ ચીન એ માટે જ કરે છે. ચીન આ રીતે તાકતવર બની રહ્યું છે ને ભારતે ગમે તે ભોગે ચીનની વધતી તાકાતને રોકવી પડે, બાકી સામ્રાજ્યવાદી ચીન આપણે જ ખાઈ જશે.